港台電視32及on.cc東網直播 港超聯話題之戰 均業北區晉峰爭勝冇情講
今日為大家送上一場「中銀人壽香港超級聯賽」的「話題之戰」,均業北區坐鎮主場北區運動場鬥晉峰。北區陣中有多名球員倒戈相向,表現成為焦點;「粉紅兵團」近況低迷,自必奮力一戰,務求終止聯賽10連敗頹勢。(港台電視32及on.cc東網周日下午3時免費直播)
均業北區剛慘吞勁旅傑志4蛋,主教練梁志榮認為個別失球源自球員防守失誤。對手晉峰雖多場不勝,惟「細榮」強調不能輕敵:「其實大家近況差唔多,今場好睇心態同臨場發揮,同埋喺炎熱天氣下要踢得更聰明,令體能消耗減慢。」上場勇戰傷出的後衞韋法頓,傷勢較預期嚴重,是役只能作壁上觀。
卡爾特納倒戈誓擸3分
今場為卡爾特納重返港超後,首次倒戈晉峰,他指對這支效力多年的舊球會心存尊重,又透露經常與鄭璟昊等前隊友聯絡,但今場會以勝利做目標:「今季冇睇晉峰太多比賽,知道佢哋陣中好多有質素嘅年輕球員,相信佢哋一定會好落力。」
晉峰聯賽遭遇10連敗,總教練何信賢承認士氣難免低落,想效法首循環有分落袋,就要「靠自己」:「連續輸咗咁多場,球員係冇咗信心同動力,希望先安撫番佢哋情緒。」對於再遇北區陣中多名倒戈舊將,「何Sir」坦言感受未算太大,同時大讚黃偉國進步最多:「『阿國』值得多啲出場機會,佢今季有好多波都差啲入,走位同捕位都做得好好。」陣容方面,鄭璟昊因傷繼續缺陣。
林樂賢珍惜同阿哥交手
對於今季最後一次與哥哥林樂勤場上交鋒,中場林樂賢指自己會好好珍惜,絕不會「感情用事」。雖然球隊陷入困境,惟「啫喱」有信心球隊可作出反彈:「當然要留意『阿哥』,同近排有波入嘅朱偉鈞,我哋近幾場失好多波,防守死球要做好啲。」
本文連結 : https://orientaldaily.on.cc/content/體育/odn-20240421-0421_00286_011/港台電視32及on-cc東網直播-港超聯話題之戰-均業北區晉峰爭勝冇情講